b'\n_START_ARTICLE_\nEspanjalainen keitti\xc3\xb6\n_START_PARAGRAPH_\nEspanjalaiselle ruokakulttuurille tyypillisint\xc3\xa4 ovat suuret alueelliset vaihtelut. Jokaisella maakunnalla on omat tyypilliset perinneruokansa, ja jopa ruoissa k\xc3\xa4ytetyt ainekset saattavat erota suuresti toisistaan alueesta riippuen. Yhteist\xc3\xa4 espanjalaiselle ruokakulttuurille ovat oikeastaan vain viini, erilaiset juustot ja leikkeleet (erityisesti vuoristokinkku) sek\xc3\xa4 oliivi\xc3\xb6ljy. Yhteisen\xc3\xa4 piirteen\xc3\xa4 voidaan my\xc3\xb6s pit\xc3\xa4\xc3\xa4 sit\xc3\xa4, ett\xc3\xa4 Espanjassa ruokailu ei ole vain sy\xc3\xb6mist\xc3\xa4 varten, vaan se on t\xc3\xa4rke\xc3\xa4 yst\xc3\xa4vien tai perheenj\xc3\xa4senten kokoontumis- ja seurusteluhetki._NEWLINE_Espanjalainen keitti\xc3\xb6 voidaan jakaa kuuteen eri ryhm\xc3\xa4\xc3\xa4n: etel\xc3\xa4espanjalainen eli andalusialainen keitti\xc3\xb6, it\xc3\xa4espanjalainen keitti\xc3\xb6, pohjoisespanjalainen keitti\xc3\xb6, keski- ja l\xc3\xa4nsiespanjalainen keitti\xc3\xb6, Baleaarien keitti\xc3\xb6 sek\xc3\xa4 kanarialainen keitti\xc3\xb6.\n_START_SECTION_\nAteriat\n_START_PARAGRAPH_\nP\xc3\xa4iv\xc3\xa4n p\xc3\xa4\xc3\xa4ateria sy\xc3\xb6d\xc3\xa4\xc3\xa4n tyypillisesti klo 14 maissa iltap\xc3\xa4iv\xc3\xa4ll\xc3\xa4, ja perheet kokoontuvat usein lounaalle kotiin. Aamiaista sen sijaan jokainen saattaa nauttia omaan tahtiinsa, ja illansuun tukevaksi v\xc3\xa4lipalaksi voidaan ottaa tapaksia my\xc3\xb6s baarissa tai kahvilassa. Varsinainen p\xc3\xa4iv\xc3\xa4llinen sy\xc3\xb6d\xc3\xa4\xc3\xa4n taas perheen kesken, tyypillisesti iltakymmenelt\xc3\xa4.\n_START_SECTION_\nAinekset\n_START_PARAGRAPH_\nEspanjalaiseen keitti\xc3\xb6\xc3\xb6n kuuluu paljon kasviksia ja hedelmi\xc3\xa4. Yhteist\xc3\xa4 maan eri kolkille ovat my\xc3\xb6s oliivit, oliivi\xc3\xb6ljy, valkosipuli ja vaalea leip\xc3\xa4 sek\xc3\xa4 ruokajuomana viini. Leip\xc3\xa4\xc3\xa4 sy\xc3\xb6d\xc3\xa4\xc3\xa4n kuin Suomessa perunaa p\xc3\xa4\xc3\xa4ruoan kanssa eik\xc3\xa4 espanjalainen ymm\xc3\xa4rr\xc3\xa4 ateriaa ilman leip\xc3\xa4\xc3\xa4. Rannikolla sy\xc3\xb6d\xc3\xa4\xc3\xa4n kalaa ja \xc3\xa4yri\xc3\xa4isi\xc3\xa4 (marisco), mutta maan sis\xc3\xa4osissa ja pohjoisessa ruokap\xc3\xb6yt\xc3\xa4\xc3\xa4n kuuluvat my\xc3\xb6s liharuoat, nauta, sika ja lammas. Kani (conejo) ja kana (pollo) ovat my\xc3\xb6s yleisi\xc3\xa4 espanjalaisissa kotitalouksissa. Maaseudulla ruoka on rasvaista oliivi\xc3\xb6ljyss\xc3\xa4 paistettua.\n_START_SECTION_\nRuokalajit\n_START_PARAGRAPH_\nTyypillisi\xc3\xa4 espanjalaisia kansallisruokalajeja ovat esimerkiksi paella (riisiruoka, joka sis\xc3\xa4lt\xc3\xa4\xc3\xa4 mm. kanaa, katkarapuja, simpukoita, herneit\xc3\xa4 ja sahramia), gazpacho (kylm\xc3\xa4 vihanneskeitto, joka sis\xc3\xa4lt\xc3\xa4\xc3\xa4 mm. valkosipulia, kurkkua, tomaattia, paprikaa, viinietikkaa, oliivi\xc3\xb6ljy\xc3\xa4 ja leip\xc3\xa4paloja), sopa de ajo (valkosipulikeitto), linssikeitto, tortilla espa\xc3\xb1ola (espanjalainen perunamunakas). Erilaiset tapakset kuuluvat Espanjaan. Tapaksina voidaan tarjoilla vaikkapa oliiveja, lihapy\xc3\xb6ryk\xc3\xb6it\xc3\xa4, katkarapuja, chorizo-makkaraa, kinkkukuutioita, marinoitua paprikaa tai herkkusieni\xc3\xa4, t\xc3\xa4ytettyj\xc3\xa4 artisokanpohjia, kuorittuja manteleita, paneerattuja sipulirenkaita._NEWLINE_Kansainv\xc3\xa4lisesti tunnettu juusto on vain La Manchan maakunnasta kotoisin oleva Queso Manchego.\n_START_SECTION_\nJuomat\n_START_PARAGRAPH_\nKahvi tarjoillaan mustana (caf\xc3\xa9 solo), maitotilkan kera (caf\xc3\xa9 cortado) tai kuumaan maitoon sekoitettuna (caf\xc3\xa9 con leche). Alkoholiton maitomainen horchata de chufa maistuu mantelilta ja tehd\xc3\xa4\xc3\xa4n er\xc3\xa4\xc3\xa4st\xc3\xa4 makeasta p\xc3\xa4hkin\xc3\xa4lajista._NEWLINE_Espanja on tunnettu viinimaana. Maailmalla tunnettuja ovat esimerkiksi Rioja viinit, cava (katalonialainen kuohuviini) ja Andalusiasta, Jerez de la Fronterasta per\xc3\xa4isin oleva sherry eli jerez. Sangr\xc3\xada on suosittu viini- ja hedelm\xc3\xa4juoma, mutta sit\xc3\xa4 juovat enemm\xc3\xa4n matkailijat kuin paikalliset. Ruokajuomana my\xc3\xb6s olut (cerveza) on suosittu. Espanjalaiset oluet ovat yleens\xc3\xa4 keveit\xc3\xa4 ja virkist\xc3\xa4vi\xc3\xa4.\n_START_SECTION_\nJ\xc3\xa4lkiruoat\n_START_PARAGRAPH_\nNykyisin terveellisi\xc3\xa4 el\xc3\xa4m\xc3\xa4ntapoja korostavassa kulttuurissa Espanjan tavallisin j\xc3\xa4lkiruoka (postre) on hedelm\xc3\xa4kori, joka sis\xc3\xa4lt\xc3\xa4\xc3\xa4 muun muassa appelsiineja, omenoita, banaaneja, persikoita, p\xc3\xa4\xc3\xa4ryn\xc3\xb6it\xc3\xa4 ja tummanpunaisia kirsikoita. Ravintoloissa j\xc3\xa4lkiruokana voi olla kauden hedelmi\xc3\xa4 eli fruta del tiempo. Hedelmien ohella juusto j\xc3\xa4lkiruokana on s\xc3\xa4ilytt\xc3\xa4nyt asemansa._NEWLINE_Katalonian kuuluisin j\xc3\xa4lkiruoka on Crema Catalana (vanukas), joka sis\xc3\xa4lt\xc3\xa4\xc3\xa4 runsaasti sokeria, rasvaa ja kaloreita. Se valmistetaan munasta, kermasta ja sokerista. Toinen tunnettu j\xc3\xa4lkiruoka on "flan" eli paahtovanukas, jota voidaan maustaa sitruunan maulla. Flan on melko ty\xc3\xb6l\xc3\xa4s valmistaa. Se voidaan tarjoilla j\xc3\xa4\xc3\xa4tel\xc3\xb6n kera. Kolmas omaper\xc3\xa4inen espanjalainen j\xc3\xa4lkiruoka on arroz con leche eli maitoriisi._NEWLINE_My\xc3\xb6s j\xc3\xa4\xc3\xa4tel\xc3\xb6\xc3\xa4 (helado) espanjalaiset sy\xc3\xb6v\xc3\xa4t paljon. Tunnettu j\xc3\xa4lkiruoan ja drinkin v\xc3\xa4limuoto on sitruunasorbetti, johon lis\xc3\xa4t\xc3\xa4\xc3\xa4n usein cavaa ja joka tarjoillaan kuohuviinilasista._NEWLINE_Churro on makea munkkitanko, joka kastetaan kuumaan kaakaojuomaan. Sit\xc3\xa4 saatetaan nauttia my\xc3\xb6s aamupalaksi kahvin kera.\n_START_SECTION_\nKouluruokailu\n_START_PARAGRAPH_\nEspanjassa kouluruokailusta vastaavat kunkin 17 itsehallintoalueen paikallishallinnot. Ne voivat organisoida kouluruokailun parhaaksi katsomallaan tavalla yhteisty\xc3\xb6ss\xc3\xa4 kuntien, koulujen ja vanhempainyhdistysten kanssa. Kustannuksista vastaavat sek\xc3\xa4 paikallishallinto ett\xc3\xa4 vanhemmat._NEWLINE_Esimerkiksi Madridin alueella kouluruokaa tarjotaan ala-asteella, jos vanhemmat sit\xc3\xa4 haluavat. Yl\xc3\xa4asteilla ei ole ruokailua, mutta tavallisesti kouluissa on kahviot, josta voi ostaa pikkupurtavaa. Pienituloiset perheet ja pitki\xc3\xa4 koulumatkoja kulkevat saavat suoraa tukea ruokailukuluihin._NEWLINE_Koulujen ruokalistalla on enimm\xc3\xa4kseen perinteist\xc3\xa4 espanjalaista ja paikallista kotiruokaa V\xc3\xa4limeren ruokavaliota noudattaen, esimerkiksi linssikeittoa, vihannes- ja kikhernemuhennosta, naudanlihakastiketta ja uunikalaa, j\xc3\xa4lkiruokana hedelmi\xc3\xa4. Koululaisten lempiruokia ovat pastaruoat, ranskanperunat ja paella.\n_START_SECTION_\nAndalusialainen keitti\xc3\xb6\n_START_PARAGRAPH_\nAndalusialaiselle keitti\xc3\xb6lle tyypillist\xc3\xa4 ovat erityisesti maurien ajalta per\xc3\xa4isin olevat arabivaikutteet. N\xc3\xa4ihin kuuluvat muun muassa runsas riisin ja sitruunan sek\xc3\xa4 kuminan ja sahramin k\xc3\xa4ytt\xc3\xb6. J\xc3\xa4lkiruoissa arabialaisvaikutteita edustavat erilaiset mantelikeksit (mantecados)._NEWLINE_Tyypillisin andalusialainen tapa valmistaa lihaa on grillata tai hiillostaa se (carne a la brasa). Kala ja \xc3\xa4yri\xc3\xa4iset taas tavallisesti paistetaan (fritura de pescado), toisinaan runsaassa merisuolassa._NEWLINE_Tavallisimpia vihanneksia ovat tomaatti ja paprika, ja salaateissa k\xc3\xa4ytet\xc3\xa4\xc3\xa4n erityisesti sherryll\xc3\xa4 maustettua etikkaa._NEWLINE_Oliivi\xc3\xb6ljyll\xc3\xa4 on suuri merkitys paitsi Andalusian keitti\xc3\xb6lle, my\xc3\xb6s sen taloudelle. Noin kolmasosa Euroopassa k\xc3\xa4ytetyst\xc3\xa4 oliivi\xc3\xb6ljyst\xc3\xa4 on per\xc3\xa4isin Andalusiasta, varsinkin C\xc3\xb3rdoban ja Ja\xc3\xa9nin alueelta. Andalusiassa kasvatettavia oliivilajikkeita ovat muun muassa gordal, manzanilla ja ali\xc3\xb1ada._NEWLINE_Koko Espanjaan sittemmin levinnyt niin sanottu tapas-kulttuuri eli erilaisten pikkunaposteltavien nauttiminen (erityisesti baareissa) on andalusialaista alkuper\xc3\xa4\xc3\xa4._NEWLINE_Andalusiasta per\xc3\xa4isin on my\xc3\xb6s sittemmin koko Espanjan alueelle levinnyt gazpacho eli kylm\xc3\xa4, tomaatti- ja valkosipulipohjainen vihanneskeitto, jota nautitaan erityisesti kes\xc3\xa4n kuumimpina hetkin\xc3\xa4. Toinen tyypillinen andalusialaiskeitto on cachorre\xc3\xb1a, jossa k\xc3\xa4ytet\xc3\xa4\xc3\xa4n muun muassa paprikaa, valkosipulia, etikkaa sek\xc3\xa4 appelsiinia. Appelsiini onkin oliivi\xc3\xb6ljyn ohella yksi t\xc3\xa4rkeimpi\xc3\xa4 Andalusian alueen vientituotteita._NEWLINE_Riisiruoka paellaa luullaan usein Andalusiasta kotoisin olevaksi. Se on useimpien l\xc3\xa4hteiden mukaan kuitenkin per\xc3\xa4isin Valenciasta._NEWLINE_Tyypillisimpi\xc3\xa4 perinteisi\xc3\xa4 andalusialaisia liharuokia ovat muun muassa h\xc3\xa4r\xc3\xa4nh\xc3\xa4nt\xc3\xa4 (rabo de toro) sek\xc3\xa4 C\xc3\xb3rdoban alueelta per\xc3\xa4isin oleva ruokalaji, jossa vasikanlihaa tarjoillaan artisokan kanssa viinikastikkeessa._NEWLINE_Leikkeleist\xc3\xa4 tunnetuimpia ovat Jabugon ja Trev\xc3\xa9lezin alueen serrano-kinkut sek\xc3\xa4 tamperelaista mustaamakkaraa muistuttava, valkosipulilla maustettu morcilla._NEWLINE_Koko Espanjan alueella paljon k\xc3\xa4ytetty\xc3\xa4 chorizo-makkaraa k\xc3\xa4ytet\xc3\xa4\xc3\xa4n my\xc3\xb6s Andalusiassa sek\xc3\xa4 leikkeleen\xc3\xa4 ett\xc3\xa4 joissakin ruoissa. Chorizo-pohjaisista perinneruoista tunnetuin ja my\xc3\xb6s koko Espanjan alueelle levinnyt lienee huevos a la flamenca eli kananmunia flamenco-tyylill\xc3\xa4._NEWLINE_J\xc3\xa4lkiruoista tyypillisimpi\xc3\xa4 ovat erilaisten keksien lis\xc3\xa4ksi my\xc3\xb6s hedelm\xc3\xa4t, erityisesti sitrushedelm\xc3\xa4t, (usein granaatti-)omenat, p\xc3\xa4\xc3\xa4ryn\xc3\xa4t ja viikunat. Tocino de cielo (\'taivaallinen l\xc3\xa4ski\') on perinteinen j\xc3\xa4lkiruokavanukas, joka valmistetaan munankeltuaisesta ja siirapista.\n_START_SECTION_\nMuut alueelliset keitti\xc3\xb6t\n_START_PARAGRAPH_\nIt\xc3\xa4espanjalaiseen keitti\xc3\xb6\xc3\xb6n kuuluvat Aragonian, Katalonian, Valencian ja Murcian alueiden keitti\xc3\xb6t. Pohjoisespanjalaista keitti\xc3\xb6t\xc3\xa4 edustavat Galician, Asturian, Cantabrian, Baskimaan, Navarran ja La Riojan alueiden keitti\xc3\xb6t. Keski- ja l\xc3\xa4nsiespanjalaiseen keitti\xc3\xb6\xc3\xb6n lasketaan kuuluvaksi Kastilian ja Le\xc3\xb3nin, Kastilia- La Manchan sek\xc3\xa4 Extremaduran keitti\xc3\xb6t. Baleaarien keitti\xc3\xb6\xc3\xb6n kuuluu Baleaarien saarten gastronomia. Kanarialaisella keitti\xc3\xb6ll\xc3\xa4 tarkoitetaan Kanariansaarten alueen ruokakulttuuria.'